b"\n_START_ARTICLE_\nCloroquina\n_START_SECTION_\nPrevenci\xc3\xb3 de la mal\xc3\xa0ria\n_START_PARAGRAPH_\nLa cloroquina ha estat utilitzada durant molt de temps pel tractament i la prevenci\xc3\xb3 de la mal\xc3\xa0ria causada pels plasmodis Plasmodium vivax, P. ovale i P. malariae. El par\xc3\xa0sit Plasmodium falciparum va comen\xc3\xa7ar a desenvolupar-hi resist\xc3\xa8ncia al compost, poc temps despr\xc3\xa9s de l'inici de la campanya de l'OMS Global Malaria Eradication l'any 1955.  _NEWLINE_La cloroquina ha estat \xc3\xa0mpliament utilitzada com a f\xc3\xa0rmac d'administraci\xc3\xb3 massiva en un gran nombre de pa\xc3\xafsos, fet que pot haver contribu\xc3\xaft a l'aparici\xc3\xb3 i propagaci\xc3\xb3 de resist\xc3\xa8ncies per part dels microorganismes. La resist\xc3\xa8ncia de P. falciparum a la cloroquina ha estat confirmada a totes les regions amb mal\xc3\xa0ria falc\xc3\xadpara, excepte al Carib, Am\xc3\xa8rica Central occidental i algunes zones de l'Orient Mitj\xc3\xa0. Tamb\xc3\xa9 P. vivax \xc3\xa9s resistent al f\xc3\xa0rmac a Papua Nova Guinea i Indonesia. Els Centres per al Control i Prevenci\xc3\xb3 de Malalties americans s'oposen a l'\xc3\xbas individual de la cloroquina perqu\xc3\xa8 existeixen combinacions de medicaments m\xc3\xa9s efectives. En les \xc3\xa0rees on se sap que existeix resist\xc3\xa8ncia a la cloroquina, s'haurien d'utilitzar altres antimal\xc3\xa0rics, com per exemple la mefloquina o l'atovaquona.\n_START_SECTION_\nAmebosi\n_START_PARAGRAPH_\nEn l'amebosi extraintestinal, la cloroquina pot ser utilitzada en lloc de o en addici\xc3\xb3 a altres medicacions pel tractament de l'absc\xc3\xa9s am\xc3\xa8bic hep\xc3\xa0tic i de l'amebiasi pulmonar que amb freq\xc3\xbc\xc3\xa8ncia l'acompanya, en cas que el metrodinazole o altres nitroimidazoles no puguin millorar l'estat del pacient en 5 dies, o en el cas que el pacient sigui intolerant a aquests tipus de medicaci\xc3\xb3.\n_START_SECTION_\nSupressi\xc3\xb3 del sistema immunitari\n_START_PARAGRAPH_\nCom que la cloroquina causa una lleu supressi\xc3\xb3 del sistema immunitari, s'utilitza en el tractament d'algunes malalties autoimmunit\xc3\xa0ries, com ara l'artritis reumatoide, el lupus eritemat\xc3\xb3s (LES) de predomini cut\xc3\xa0ni, el lupus eritemat\xc3\xb3s tumidus d'inici infantil, la sarco\xc3\xafdosi, l'estomatitis ulcerosa cr\xc3\xb2nica o l'artritis idiop\xc3\xa0tica juvenil. Avui dia, es prefereix emprar hidroxicloroquina en aquest tipus de patologies, ja que el seu \xc3\xadndex d'efectes adversos \xc3\xa9s menor. En el cas del LES, l'administraci\xc3\xb3 d'hidroxicloroquina t\xc3\xa9 un efecte protector contra l'arteriosclerosi accelerada que es desenvolupa en aquesta patologia autoimmune cr\xc3\xb2nica. En pacients que pateixen dermatomiositis el tractament amb hidroxicloroquina millora de forma significativa les manifestacions cut\xc3\xa0nies, per\xc3\xb2 no les musculars. Es creu que -a banda de la seva capacitat immunomoduladora- el f\xc3\xa0rmac actua sobre els mecanismes que regulen la fotosensibilitat, un fet que ajuda a controlar les lesions produ\xc3\xafdes per l'exposici\xc3\xb3 als raigs UV pr\xc3\xb2pies d'aquesta miopatia inflamat\xc3\xb2ria.\n_START_SECTION_\nS\xc3\xadndrome antifosfolip\xc3\xaddica\n_START_PARAGRAPH_\nAssajos cl\xc3\xadnics i models animals indiquen que la hidroxicloroquina \xc3\xa9s un f\xc3\xa0rmac \xc3\xbatil per prevenir el risc de trombosi inherent a dita s\xc3\xadndrome. Les propietats antitromb\xc3\xb2tiques del compost inclouen la inhibici\xc3\xb3 de l'adhesi\xc3\xb3 i l'agregaci\xc3\xb3 plaquet\xc3\xa0ria, la reducci\xc3\xb3 del nivell de colesterol i el bloqueig de la producci\xc3\xb3 d'anticossos fosfolip\xc3\xaddics. En casos de s\xc3\xadndrome antifosfolip\xc3\xaddica catastr\xc3\xb2fica (una variant especialment greu de la malaltia, amb un \xc3\xadndex de mortalitat molt alt i anomenada tamb\xc3\xa9 s\xc3\xadndrome d'Asherson), l'administraci\xc3\xb3 d'hidroxicloroquina, a\xc3\xafllada o actuant de forma sin\xc3\xa8rgica amb altres f\xc3\xa0rmacs, ha comportat una millora significativa de la simptomatologia.\n_START_SECTION_\nS\xc3\xadndrome de Sj\xc3\xb6gren\n_START_PARAGRAPH_\nLa hidroxicloroquina s'utilitza de vegades per tractar les manifestacions extraglandulars cr\xc3\xb2niques (sobretot artr\xc3\xa0lgies i mi\xc3\xa0lgies) de la s\xc3\xadndrome de Sj\xc3\xb6gren prim\xc3\xa0ria. Tamb\xc3\xa9 ha estat emprada amb bons resultats en malalts que sofreixen p\xc3\xbarpures cut\xc3\xa0nies greus, ulceroses i refract\xc3\xa0ries als corticoides, aparegudes durant la fase inicial de la malaltia. En canvi, no mostra efic\xc3\xa0cia davant la xerostomia, la xeroft\xc3\xa0lmia i el cansament que caracteritzen aquesta s\xc3\xadndrome.\n_START_SECTION_\nPorf\xc3\xadria\n_START_PARAGRAPH_\nEn casos de porf\xc3\xadria cut\xc3\xa0nia tardana familiar, un dels subtipus de porf\xc3\xadria amb major prevalen\xc3\xa7a, la hidroxicloroquina a dosis baixes ha demostrat tenir la mateixa efic\xc3\xa0cia i menys complicacions en la normalitzaci\xc3\xb3 dels nivells plasm\xc3\xa0tics de porfirina que les flebotomies repetides.\n_START_SECTION_\nEmbar\xc3\xa0s\n_START_PARAGRAPH_\nNo s'ha demostrat que la cloroquina tingui efectes nocius en el fetus quan s'utilitza per tractar la profilaxi de la mal\xc3\xa0ria. Petites quantitats de cloroquina i dels seus metab\xc3\xb2lits s\xc3\xb3n excretades en la llet materna durant la lact\xc3\xa0ncia; quantitats que no s\xc3\xb3n perilloses pels lactants, per\xc3\xb2 que tampoc tenen cap valor profil\xc3\xa0ctic contra la mal\xc3\xa0ria. La cloroquina pot ser prescrita amb seguretat als infants, sense efectes adversos d'import\xc3\xa0ncia sempre que es respecti la posologia indicada. Estudis amb ratolins han mostrat que la cloroquina etiquetada radioactivament passa r\xc3\xa0pidament a trav\xc3\xa9s de la placenta i s'acumula en els ulls del fetus on hi pot romandre fins a cinc mesos despr\xc3\xa9s que el f\xc3\xa0rmac s'hagi eliminat de la resta del cos. Es recomana a les donen embarassades o que planegin estar-hi no viatjar a regions amb alt risc de contreure la mal\xc3\xa0ria.\n_START_SECTION_\nVellesa\n_START_PARAGRAPH_\nNo hi ha proves suficients per determinar si la cloroquina \xc3\xa9s segura per les persones m\xc3\xa9s grans de 65 anys. No obstant aix\xc3\xb2, el f\xc3\xa0rmac \xc3\xa9s en bona part eliminat pels ronyons i la seva toxicitat s'ha de supervisar acuradament en individus amb funcions renals baixes. Amb independ\xc3\xa8ncia de la seva edat, la dosi recomanable per les persones que tenen un \xc3\xadndex de filtrat glomelular de 10\xe2\x80\x9320 ml/min ha de ser igual o inferior a 50 mg/dia i l'administraci\xc3\xb3 de cloroquina est\xc3\xa0 contraindicada si dit \xc3\xadndex \xc3\xa9s <10 ml/min. En malalts que pateixen una insufici\xc3\xa8ncia renal important es pot produir una alta concentraci\xc3\xb3 plasm\xc3\xa0tica del medicament, la qual provoca pancitop\xc3\xa8nia (disminuci\xc3\xb3 simult\xc3\xa0nia de la quantitat circulant de gl\xc3\xb2buls blancs, gl\xc3\xb2buls vermells i plaquetes) simptom\xc3\xa0tica, an\xc3\xa8mia megalobl\xc3\xa0stica i dermatitis exfoliativa intensa.\n_START_SECTION_\nSobredosi\n_START_PARAGRAPH_\nLa cloroquina \xc3\xa9s molt perillosa en cas de sobredosi. Estudis publicats l'any 1961 van mostrar que tres nens que havien patit sobredosi van morir en menys de 2.5 hores despr\xc3\xa9s de prendre el medicament. Mentre que el grau de sobredosi no va ser descrit, se sap que l'\xc3\xadndex terap\xc3\xa8utic de la cloroquina \xc3\xa9s baix. Els s\xc3\xadmptomes d'una sobredosi inclouen mal de cap, somnol\xc3\xa8ncia, trastorns visuals, n\xc3\xa0usees i v\xc3\xb2mits, col\xc2\xb7lapse cardiovascular, convulsions i aturada respirat\xc3\xb2ria i card\xc3\xadaca sobtada. No existeix cap ant\xc3\xaddot contra la intoxicaci\xc3\xb3 per cloroquina. Dosis altes del f\xc3\xa0rmac tenen un efecte cardiot\xc3\xb2xic que indueix un blocatge auriculoventricular que pot ser causa d'ar\xc3\xadtmia incontrolable i aturada card\xc3\xadaca subseg\xc3\xbcent. L'administraci\xc3\xb3 preco\xc3\xa7 endovenosa d'emulsions lip\xc3\xaddiques ha demostrat ser \xc3\xbatil per limitar dita cardiotoxicitat en sobredosis molt serioses. En cas d'hipopotass\xc3\xa8mia greu amb alteracions significatives en l'ECG cal a m\xc3\xa9s la infusi\xc3\xb3 endovenosa controlada de bicarbonat s\xc3\xb2dic al 8,4%. La absorci\xc3\xb3 de la cloroquina en el tub digestiu \xc3\xa9s del 90% i es produeix de forma molt r\xc3\xa0pida (pic s\xc3\xa8ric a las 1,5-3 h de la ingesta), sent el carb\xc3\xb3 actiu el producte idoni per reduir-la efica\xc3\xa7ment. Valors en sang de la subst\xc3\xa0ncia per sobre de 3 \xce\xbcg/ml s\xc3\xb3n potencialment letals. Per tal de quantificar amb una alta sensibilitat els nivells de cloroquina i dels seus metab\xc3\xb2lits en sang total, sang seca i plasma s'han desenvolupat m\xc3\xa8todes anal\xc3\xadtics basats en l'espectrometria de masses en t\xc3\xa0ndem acoblada a la cromatografia de l\xc3\xadquids. _NEWLINE_La mortalitat global de la intoxicaci\xc3\xb3 per cloroquina amb un tractament adequat (adrenalina, ventilaci\xc3\xb3 mec\xc3\xa0nica i diazepam) \xc3\xa9s d'un 10%. Una ingesta superior a 5 g, la hipotensi\xc3\xb3 greu (pressi\xc3\xb3 arterial sist\xc3\xb3lica <80 mmHg) i la prolongaci\xc3\xb3 del complex QRS (>0,20 s) en l'ECG s\xc3\xb3n fets indicadors d'un mal pron\xc3\xb2stic._NEWLINE_En alguns casos, dosis excessives de cloroquina provoquen psicosis agudes. Eventualment, els trastorns ps\xc3\xadquics s\xc3\xb3n producte d'una reacci\xc3\xb3 adversa particular a dosis correctes del f\xc3\xa0rmac i es poden agreujar amb la presa de medicaments psicotr\xc3\xb2pics per tractar la simptomatologia inicial._NEWLINE_Un derivat de la cloroquina aprovat l'any 1955, la hidroxicloroquina (que difereix de la cloroquina nom\xc3\xa9s per la substituci\xc3\xb3 d'un hidroxietil per un etil en el grup amino terciari de la cadena lateral del compost), t\xc3\xa9 una vida mitjana llarga (de 32 a 56 dies) en la sang i un gran volum de distribuci\xc3\xb3 (580\xe2\x80\x93815 L/kg). Els rangs terap\xc3\xa8utic, t\xc3\xb2xic i letal s\xc3\xb3n usualment definits com de 0.03 a 15\xc2\xa0mg/L, 3.0 a 26\xc2\xa0mg/L i 20 a 104\xc2\xa0mg/L, respectivament. Tanmateix, la toler\xc3\xa0ncia individual a la cloroquina pot variar m\xc3\xa9s del que es pensava anteriorment._NEWLINE_La intoxicaci\xc3\xb3 aguda conjunta per cloroquina i proguanil pot ser causa d'una apl\xc3\xa0sia medul\xc2\xb7lar greu.\n_START_SECTION_\nResist\xc3\xa8ncia\n_START_PARAGRAPH_\nDes del primer cas documentat de resist\xc3\xa8ncia a la cloroquina en la d\xc3\xa8cada de 1950 per part de P. falciparum, soques resistents han aparegut al llarg de l'\xc3\x80frica Occidental i Oriental, Sud-est asi\xc3\xa0tic i en l'Am\xc3\xa8rica del Sud. L'efic\xc3\xa0cia de la cloroquina contra P. falciparum ha minvat a mesura que les soques resistents del par\xc3\xa0sit han anat evolucionant. Neutralitzen l'acci\xc3\xb3 del f\xc3\xa0rmac mitjan\xc3\xa7ant un mecanisme que drena cap a fora la cloroquina que es troba als seus vac\xc3\xbaols digestius. Els plasmodis resistents expulsen cloroquina 40 vegades m\xc3\xa9s r\xc3\xa0pidament que els normals. Les mutacions relacionades amb la resist\xc3\xa8ncia afecten prote\xc3\xafnes de membrana dels vac\xc3\xbaols digestius, sent cr\xc3\xadtiques aquelles mutacions del P. falciparium relacionades amb el gen PfCRT (de l'angl\xc3\xa8s P. falciparum chloroquine resistance transporter). La prote\xc3\xafna mutada, per\xc3\xb2 no en la seva forma natural, transporta cloroquina quan \xc3\xa9s expressada en o\xc3\xb2cits de Xenopus laevis i es creu que media el pas de la cloroquina des del seu lloc d'acci\xc3\xb3 fins al vac\xc3\xbaol digestiu._NEWLINE_Algunes subst\xc3\xa0ncies que han revertit amb \xc3\xa8xit la resist\xc3\xa8ncia a la cloroquina en la mal\xc3\xa0ria s\xc3\xb3n_NEWLINE_clorfenamina, gefitinib, imatinib, tariquidar i zosuquidar. Una l\xc3\xadnia de recerca que ha aconseguit resultats prometedors davant les soques cloroquina-resistents \xc3\xa9s la s\xc3\xadntesi de nous agents antipal\xc3\xbadics formats per la combinaci\xc3\xb3 de cloroquina o dels seus derivats i sals de diversos metalls, com ara el ruteni o l'or, amb el prop\xc3\xb2sit de crear composts que tinguin estructures moleculars que no puguin ser reconegudes pels par\xc3\xa0sits. Tamb\xc3\xa9 es treballa en el desenvolupament d'una metodologia gen\xc3\xa8rica que possibiliti l'elaboraci\xc3\xb3 de f\xc3\xa0rmacs basats en les diferents propietats quirals de la cloroquina i an\xc3\xa0legs. Les dades obtingudes in vitro i in vivo indiquen que els (S)-is\xc3\xb2mers de dites subst\xc3\xa0ncies s\xc3\xb2n m\xc3\xa8s actius contra les formes resistents del P. falciparum que els (R)-isomers. Alguna mol\xc3\xa8cula dissenyada d'aquesta manera es considera candidata a fer assajos precl\xc3\xadnics i ja es troba sota avaluaci\xc3\xb3 toxicofarmacol\xc3\xb2gica._NEWLINE_Hi ha especialistes que opinen que la presa de dosis molt altes de cloroquina (tres vegades superiors a les habituals) pot ser efica\xc3\xa7 davant els problemes de resist\xc3\xa8ncia, sempre que siguin administrades -per raons farmacodin\xc3\xa0miques, farmacocin\xc3\xa8tiques i de seguretat- en forma de preparats d'alliberaci\xc3\xb3 lenta.\n_START_SECTION_\nAntimal\xc3\xa0ric\n_START_PARAGRAPH_\nDins els gl\xc3\xb2buls vermells, el par\xc3\xa0sit de la mal\xc3\xa0ria, que es troba llavors en la seva etapa del cicle de vida asexual,ha de degradar l'hemoglobina per adquirir els amino\xc3\xa0cids essencials, que el par\xc3\xa0sit requereix per construir la seva pr\xc3\xb2pia prote\xc3\xafna i pel metabolisme energ\xc3\xa8tic. La digesti\xc3\xb3 es porta a terme en un vac\xc3\xbaol de la c\xc3\xa8l\xc2\xb7lula parasit\xc3\xa0ria._NEWLINE_L'hemoglobina est\xc3\xa0 formada per una unitat proteica (digerida pel par\xc3\xa0sit) i una unitat hemo (que el par\xc3\xa0sit no utilitza). Durant aquest proc\xc3\xa9s, el par\xc3\xa0sit allibera el grup hemo t\xc3\xb2xic i soluble. El fragment hemo consisteix en un anell de porfirina anomenat Fe (II)-protoporfirina IX (FP). Per evitar la destrucci\xc3\xb3 cel\xc2\xb7lular per part d'aquesta mol\xc3\xa8cula, el par\xc3\xa0sit biocristal\xc2\xb7litza el grup hemo per formar hemozo\xc3\xafna, una mol\xc3\xa8cula que no \xc3\xa9s t\xc3\xb2xica. L'hemozo\xc3\xafna s'acumula al vac\xc3\xbaol digestiu en forma de cristalls insolubles._NEWLINE_La cloroquina entra als gl\xc3\xb2buls vermells mitjan\xc3\xa7ant difusi\xc3\xb3 simple, inhibint el funcionament del vac\xc3\xbaol digestiu i la c\xc3\xa8l\xc2\xb7lula par\xc3\xa0sita. Aleshores la cloroquina \xc3\xa9s protonada (a CQ\xc2\xb2\xe2\x81\xba) degut al pH \xc3\xa0cid (4,7) del vac\xc3\xbaol, fet que impedeix que la cloroquina surti del vac\xc3\xbaol per difusi\xc3\xb3. La cloroquina s'uneix a les mol\xc3\xa8cules d'hemozo\xc3\xafna prevenint la biocristal\xc2\xb7litzaci\xc3\xb3 de grups hemo, resultant en l'acumulaci\xc3\xb3 de grups hemo lliures, t\xc3\xb2xics. La cloroquina s'uneix al grup hemo (o FP) per formar el complex FP-cloroquina; Aquest complex \xc3\xa9s molt t\xc3\xb2xic per a la c\xc3\xa8l\xc2\xb7lula i altera la funci\xc3\xb3 de la membrana. L'acci\xc3\xb3 t\xc3\xb2xica de FP-cloroquina i FP resulta en la lisi cel\xc2\xb7lular i en \xc3\xbaltima inst\xc3\xa0ncia l'autodigesti\xc3\xb3 cel\xc2\xb7lular del par\xc3\xa0sit. En ess\xc3\xa8ncia, la c\xc3\xa8l\xc2\xb7lula par\xc3\xa0sit s'ofega en els seus propis productes metab\xc3\xb2lics. Per tant, els par\xc3\xa0sits que no formen hemozo\xc3\xafna s\xc3\xb3n resistents a la cloroquina.\n_START_SECTION_\nAltres\n_START_PARAGRAPH_\nLa cloroquina inhibeix la captaci\xc3\xb3 de tiamina, actuant espec\xc3\xadficament sobre la prote\xc3\xafna de transport SLC19A3. Aquest fet podria ser l'explicaci\xc3\xb3 d'alguns dels efectes no desitjats del f\xc3\xa0rmac i suggereix que un suplement de tiamina seria una mesura \xc3\xbatil per evitar-los._NEWLINE_En l'artritis reumatoide, la cloroquina actua inhibint la proliferaci\xc3\xb3 de limf\xc3\xb2cits, l'acci\xc3\xb3 de la fosfolipasa A2, l'alliberament d'enzims per part dels ribosomes, l'alliberament d'esp\xc3\xa8cies reactives de l'oxigen per part dels macr\xc3\xb2fags i la producci\xc3\xb3 de IL-1. En tractaments perllongats \xc3\xa9s convenient realitzar controls oftalmol\xc3\xb2gics espec\xc3\xadfics per tal de detectar preco\xc3\xa7ment l'aparici\xc3\xb3 de retinopatia t\xc3\xb2xica._NEWLINE_Sent un f\xc3\xa0rmac d'utilitat per tractar malalties tropicals febrils, s'ha avaluat l'efic\xc3\xa0cia de la cloroquina contra la infecci\xc3\xb3 pel virus Chikungunya. Encara que in vitro t\xc3\xa9 capacitat inhibit\xc3\xb2ria davant el VCHIK, emprat com a tractament profil\xc3\xa0ctic en primats no humans augmenta la replicaci\xc3\xb3 del virus i retarda la resposta cel\xc2\xb7lular/humoral. En humans infectats, el tractament curatiu amb cloroquina disminueix els nivells de citocines i altera les reaccions immunes adaptatives, sense cap efecte supressor sobre la c\xc3\xa0rrega viral perif\xc3\xa8rica (quantitat de VCHIKs en sang). Una combinaci\xc3\xb3 d'hidroxicloroquina i doxiciclina ha demostrat ser efica\xc3\xa7 en determinats casos d'endocarditis provocada per la forma cr\xc3\xb2nica de la febre Q que no milloren amb altres medicaments. La cloroquina, administrada conjuntament amb minociclina (un antibi\xc3\xb3tic del grup de las tetraciclines), \xc3\xa9s una bona alternativa terap\xc3\xa8utica en casos d'afectaci\xc3\xb3 cerebroespinal per la malaltia de Whipple (un tipus d'infecci\xc3\xb3 cr\xc3\xb2nica pel bacil Tropheryma whipplei) refractaris a diversos f\xc3\xa0rmacs._NEWLINE_En models murins, el f\xc3\xa0rmac inhibeix de forma significativa la transmissi\xc3\xb3 vertical del virus del Zika i el conseg\xc3\xbcent desenvolupament de microcef\xc3\xa0lia. La cloroquina redueix efica\xc3\xa7ment la capacitat infecciosa del ZIKV, segons experiments realitzats en cultius de c\xc3\xa8l\xc2\xb7lules precursores neurals humanes i es creu que, sola o combinada amb inhibidors de l'ARN-polimerasa viral com ara el sofosbuvir, podria formar part de futurs tractaments contra el virus. D'igual manera, afegint-la a cultius cel\xc2\xb7lulars animals aconsegueix inhibir la infecci\xc3\xb3 i proliferaci\xc3\xb3 del SARS-coronavirus en ells, abans i despr\xc3\xa9s de ser exposats al virus. _NEWLINE_Alguns estudis indiquen que l'administraci\xc3\xb3 de cloroquina a mares infectades pel VIH tamb\xc3\xa9 disminueix la capacitat de transmissi\xc3\xb3 vertical d'aquest virus._NEWLINE_In vitro, les propietats proapopt\xc3\xb2siques de la cloroquina tenen activitat contra cultius cel\xc2\xb7lulars de colangiocarcinoma (c\xc3\xa0ncer de les vies biliars) al induir un alt grau d'estr\xc3\xa8s en el seu reticle endoplasm\xc3\xa0tic, fet que podria ser d'inter\xc3\xa8s terap\xc3\xa8utic per tractar aquest tipus de neopl\xc3\xa0sia. Experimentalment, la cloroquina augmenta la sensibilitat de les c\xc3\xa8l\xc2\xb7lules del glioblastoma davant el tractament quimio i radioter\xc3\xa0pic, una caracter\xc3\xadstica potencialment beneficiosa encara no validada per assajos cl\xc3\xadnics. Dit efecte d'increment de sensibilitat a la radioter\xc3\xa0pia s'ha observat tamb\xc3\xa9 en cultius de c\xc3\xa8l\xc2\xb7lules de c\xc3\xa0ncer vesical pertanyents a l\xc3\xadnies moleculars diferents. Pel que fa als tumors de mama d'alta agressivitat i immunohistoqu\xc3\xadmicament HER2 positius, l'addici\xc3\xb3 de cloroquina restaura la sensibilitat de les c\xc3\xa8l\xc2\xb7lules neopl\xc3\xa0siques al trastuzumab (Herceptin\xc2\xae) en casos refractaris. El fet que la cloroquina i la hidroxicloroquina siguin els \xc3\xbanics f\xc3\xa0rmacs inhibidors de l'autof\xc3\xa0gia aprovats per la FDA ha comportat que hagin estat \xc3\xa0mpliament emprats en molts treballs per determinar si el blocatge autof\xc3\xa0gic t\xc3\xa9 un paper benefici\xc3\xb3s en el tractament antineopl\xc3\xa0stic o no i si l'\xc3\xbas d'aquests compostos millora les ter\xc3\xa0pies existents sense risc. Hi ha autors que no q\xc3\xbcestionen l'activitat positiva de la cloroquina, sola o en uni\xc3\xb3 d'altres medicaments, en la regressi\xc3\xb3 tumoral; per\xc3\xb2 posen l'accent sobre les efectes adversos que s'han observat in vivo i in vitro, incloent la desorganitzaci\xc3\xb3 de l'aparell de Golgi i de les xarxes endolisosomals i recomanen precauci\xc3\xb3 a l'hora d'interpretar els resultats de les esmentades investigacions. S'han efectuat estudis -els quals deixen a banda l'impacte de les reaccions no desitjades en el malalt- indicatius del fet que els tractaments antitumorals, siguin quimioter\xc3\xa0pics o radioter\xc3\xa0pics, que incorporen cloroquina o hidroxicloroquina en les seves pautes tenen una millor resposta que els que no utilitzen aquests compostos com a inhibidors de l'autof\xc3\xa0gia._NEWLINE_Diversos an\xc3\xa0legs de la cloroquina mostren in vitro una potent activitat anti-Pneumocystis, una qualitat que podria ser utilitzable en el maneig de les pneum\xc3\xb2nies provocades per aquests fongs."